b"\n_START_ARTICLE_\nFgura\n_START_SECTION_\nSimboliai\n_START_PARAGRAPH_\nFguros herbas: Sidabriniame lauke raudona juosta, kurioje i\xc5\xa1d\xc4\x97stytos trys auksin\xc4\x97s penkiakamp\xc4\x97s \xc5\xbevaig\xc5\xbed\xc4\x97s. _NEWLINE_Fguros taryba paskelb\xc4\x97 Fguros Dien\xc4\x85, kuri b\xc5\xabna \xc5\xa1ven\xc4\x8diama paskutin\xc4\xaf spalio sekmadien\xc4\xaf. Fguros diena pirm\xc4\x85 kart\xc4\x85 buvo \xc5\xa1v\xc4\x99sta 1994 m. spalio 30 d. _NEWLINE_Miesto glob\xc4\x97ja laikoma Karmelio kalno madona, kasmetin\xc4\x97 \xc5\xa1vent\xc4\x97 jos garbei \xc5\xa1ven\xc4\x8diama liepos antr\xc4\x85 sekmadien\xc4\xaf.\n_START_SECTION_\nIstorija\n_START_PARAGRAPH_\nManoma, kad Fguros vietoje dar Finikijos laikais buvo gyvenviet\xc4\x97. 1948 m., nuo spalio 28 iki gruod\xc5\xbeio 2 d., Fguroje buvo aptikti 6 finikie\xc4\x8di\xc5\xb3 kapai, datuoti III-IV a. pr. m. e. \xc5\xa0iuose netaisyklingos formos kapuose aptikta ne tik \xc5\xbemoni\xc5\xb3 griau\xc4\x8diai, bet ir gyv\xc5\xabn\xc5\xb3 liku\xc4\x8di\xc5\xb3, keramikos ir bronzini\xc5\xb3 daikt\xc5\xb3. T\xc5\xb3 kasin\xc4\x97jim\xc5\xb3 garbei viena Fguros gatv\xc4\x97 pavadinta Triq is-Sejba Punika ('Finikie\xc4\x8di\xc5\xb3 atradimo gatv\xc4\x97')._NEWLINE_Iki Fguros paskelbimo parapija 1965 m. sausio 21 d., Fgura buvo Tar\xc5\xa1ino priemiestis. Iki Antrojo pasaulinio karo Fgura buvo kaimas, kur\xc4\xaf sudar\xc4\x97 kelios i\xc5\xa1sim\xc4\x97\xc4\x8diusios fermeri\xc5\xb3 sodybos, i\xc5\xa1 kuri\xc5\xb3 dabar prakti\xc5\xa1kai nieko nebeliko. Sodybos buvo netoli ba\xc5\xbeny\xc4\x8dios, naujos mokyklos ir \xc5\xa1v. Tomo gatv\xc4\x97s. _NEWLINE_Fguroje gyveno 20 fermeri\xc5\xb3 \xc5\xa1eim\xc5\xb3. 1945 m. gruod\xc4\xaf \xc4\xaf bendruomen\xc4\x99 atvyko karmelitai, kurie \xc4\x97m\xc4\x97 statyti nauj\xc4\x85 ba\xc5\xbeny\xc4\x8di\xc4\x85, kuri buvo atidaryta 1950 m. lapkrit\xc4\xaf. _NEWLINE_Did\xc4\x97jant Fguros gyventoj\xc5\xb3 skai\xc4\x8diui prireik\xc4\x97 naujos ba\xc5\xbeny\xc4\x8dios, kuri buvo \xc4\xaf\xc5\xa1ventinta 1990 m. vasario 1 d. _NEWLINE_E.B. Vella i\xc5\xa1k\xc4\x97l\xc4\x97 hipotez\xc4\x99, kad pavadinimas Fgura kil\xc4\x99s i\xc5\xa1 malt. Figura 'fig\xc5\xabra, statula'. Tai ai\xc5\xa1kinama sen\xc5\xb3j\xc5\xb3 miestelio gyventoj\xc5\xb3 papro\xc4\x8diu sustoti ties ni\xc5\xa1a, kurioje stovi Karmelio kalno Madonos statula. Statul\xc4\x85 vadindavo malt. il-figura."